Osobitná časť :
K Čl. I

K bodu 1 
Navrhuje sa upraviť definícia herne, a to tak, aby sa redukovali predpoklady pre obchádzanie novej zákonnej úpravy, umožňujúcej prevádzku výherných prístrojov výlučne v herniach. 

K bodu 2
	Navrhuje sa doplniť novú podmienku na vydanie licencie v týchto prípadoch, ktorou je súhlas príslušného zastupiteľstva obce so zriadením herne na jej území alebo na území mestských častí. Predmetné doplnenie má za cieľ zvýšiť možnosti ingerencie zástupcov obyvateľov obce na reguláciu podnikania v oblasti hazardných hier.

K bodu 3
	Ide o technickú úpravu, ktorej cieľom je dosiahnuť reálny efekt právnej regulácie v praxi..

K bodu 4
	Navrhuje sa zaviesť niektoré nové pravidlá pre herne, ktorých cieľom je obmedziť negatívny dopad hazardných hier na život obyvateľov. V prvom rade je tu snaha obmedziť počet herní v obci či mestskej časti, prevádzkovaných jedným prevádzkovateľom. nadväzne na to sa zavádza povinnosť odmietnuť vstup do herne patologickým hráčom, ak o to sami alebo ich blízki požiadajú.

K bodu 5
	Navrhuje sa predĺžiť interval medzi jednotlivými hrami z 3 sekúnd na 4 sekundy, nakoľko väčší rozostup medzi hrami znižuje impulzívne, nutkavé hranie, smerujúce k vzniku patologickej hráčskej závislosti.

K bodu 6
	Navrhuje sa 15 sekundový interval od vyplatenia výhry do začatia ďalšej hazardnej hry z dôvodu ochrany hráča pred motiváciou k impulzívnemu hraniu.

K bodu 7
	Navrhuje sa zákaz konzumácie alkoholických nápojov a zákaz fajčenia v herniach. Tento návrh reaguje na odporúčania odborníkov z oblasti psychológie a psychiatrie, ktorí požívanie návykových látok definujú ako faktor, zásadným spôsobom potencujúci nekontrolovateľné hranie a vytvárajúci motiváciu k hráčsky rizikovému správaniu sa. Zároveň odborníci predpokladajú, že absencia možnosti požívať návykové látky zníži rozsah hrania pri všetkých typoch hráčov.

K bodu 8
	Prechodnými ustanoveniami sa navrhuje ustanoviť prechodné obdobie na úpravu už zriadených herní, pokiaľ ide o ich samostatný vchod, prevádzkové hodiny a stavebné oddelenie. Vo vzťahu k už zriadeným herniam a k už umiestneným výherným automatom sa zachováva čiastočne doterajšia regulácia a navrhuje sa neuplatňovať obmedzenia počtu herní, resp. umiestnení prístroja podľa tohto návrhu zákona.

K Čl. II
Doplnenie zákona o obecnom zriadení reaguje na zavedenie novej povinnosti pri žiadosti o individuálnu licenciu, ktorou je súhlas obecného zastupiteľstva. navrhuje sa, aby sa tento súhlas vydával na obmedzené obdobie a vo vzťahu nie ku konkrétnemu prevádzkovateľovi ale všeobecne ku všetkým prevádzkovateľom na území obce či mestskej časti.

K čl. III.
Zákon síce upravuje nové povinnosti dotknutých subjektov, ale  so zreteľom na dĺžku lehôt vyplývajúcich z prechodných ustanovení na zosúladenie s novými pravidlami, sa uvedená legisvakančná lehota javí ako úplne dostačujúca.